CELEX: 32021D0727
Language: hu
Date: 2021-04-29 00:00:00
Title: A Tanács (EU) 2021/727 határozata (2021. április 29.) a higanyról szóló Minamata Egyezmény A. és B. mellékletének a hozzáadott higanyt tartalmazó termékek, valamint a higanyt vagy higanyvegyületeket alkalmazó gyártási eljárások tekintetében történő módosítására irányuló javaslatoknak az Európai Unió nevében történő benyújtásáról

2021.5.5.   
               
               
                  HU
               
               
                  Az Európai Unió Hivatalos Lapja
               
               
                  L 155/23
               
            
         A TANÁCS (EU) 2021/727 HATÁROZATA
         (2021. április 29.)
         a higanyról szóló Minamata Egyezmény A. és B. mellékletének a hozzáadott higanyt tartalmazó termékek, valamint a higanyt vagy higanyvegyületeket alkalmazó gyártási eljárások tekintetében történő módosítására irányuló javaslatoknak az Európai Unió nevében történő benyújtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A higanyról szóló Minamata Egyezményt (a továbbiakban: az Egyezmény) az Unió az (EU) 2017/939 tanácsi határozattal (1) kötötte meg, és az Egyezmény 2017. augusztus 16-án lépett hatályba.
                  
               
                     (2)
                  
                  
                     Az Egyezmény Részes Feleinek Konferenciája (a továbbiakban: a Részes Felek Konferenciája) által az első ülésükön elfogadott, eljárási szabályokról szóló MC-1/1. határozat értelmében az Egyezmény Részes Felei (a továbbiakban: a Részes Felek) mindent megtesznek annak érdekében, hogy konszenzussal megállapodásra jussanak valamennyi érdemi kérdésben.
                  
               
                     (3)
                  
                  
                     2022. augusztus 16-ig a Részes Felek Konferenciájának az Egyezmény 4. cikkének (8) bekezdése és 5. cikkének (10) bekezdése értelmében felül kell vizsgálniuk az Egyezmény A. és B. mellékletét, figyelembe véve a Részes Felek által az Egyezmény 4. cikkének (7) bekezdése és 5. cikkének (9) bekezdése alapján benyújtott javaslatokat, az Egyezmény Titkársága (a továbbiakban: a Titkárság) által az Egyezmény 4. cikkének (4) bekezdése és 5. cikkének (4) bekezdése alapján rendelkezésre bocsátott információkat, valamint azt, hogy a Részes Felek rendelkezésére állnak-e műszakilag és gazdaságilag megvalósítható higanymentes alternatívák, figyelembe véve a környezetet és emberi egészséget érintő kockázatokat és előnyöket.
                  
               
                     (4)
                  
                  
                     Az Unió jelentős mértékben hozzájárult az Egyezmény hozzáadott higanyt tartalmazó termékekre, valamint a higanyt vagy higanyvegyületeket alkalmazó gyártási eljárásokra (a továbbiakban: a higanyt alkalmazó eljárások) vonatkozó rendelkezéseinek kidolgozásához, valamint a Részes Felek Konferenciájának harmadik ülésén elfogadott MC-3/1. határozattal elindított ülésközi szakértői munkához.
                  
               
                     (5)
                  
                  
                     Az Egyezmény A. mellékletét az uniós jogba átültető (EU) 2017/852 európai parlamenti és tanácsi rendelet (2) II. mellékletének hatálya kiterjed további, hozzáadott higanyt tartalmazó termékre is, míg más, hozzáadott higanyt tartalmazó termékek az uniós jogszabályok értelmében a belső piacon történő forgalomba hozatalra vonatkozó tilalom hatálya alatt állnak.
                  
               
                     (6)
                  
                  
                     Az Egyezmény A. mellékletének módosítására irányuló javaslatok célja, hogy az említett melléklet alkalmazási körét kiterjesszék további, hozzáadott higanyt tartalmazó termékre, azzal, hogy az adott termékekre vonatkozóan kivezetési időpontokat, vagy a higany alkalmazását szabályozó intézkedéseket határoznak meg.
                  
               
                     (7)
                  
                  
                     Az Egyezmény B. mellékletét az uniós jogba átültető (EU) 2017/852 rendelet III. mellékletének hatálya kiterjed további, higanyt alkalmazó eljárásra is, és valamennyi érintett eljárás tekintetében meghatároz kivezetési időpontokat.
                  
               
                     (8)
                  
                  
                     Az Egyezmény B. mellékletének módosítására irányuló javaslat célja, hogy kiterjessze az említett melléklet alkalmazási körét azáltal, hogy kivezetési időpontot vezet be az említett melléklet hatálya alá tartozó, higanyt alkalmazó eljárásokra vonatkozóan.
                  
               
                     (9)
                  
                  
                     Az Egyezmény 26. cikkének (2) bekezdésével és 27. cikkével összhangban a Titkárságnak bármely javasolt módosítás szövegét legalább hat hónappal a Részes Felek Konferenciájának azon ülése előtt kell közölnie a Részes Felekkel, amelyen a módosítást elfogadásra javasolják. A Titkárságnak emellett közölnie kell a javasolt módosítást ezen Egyezmény aláíróival, és tájékoztatás céljából az Egyezmény Letéteményesével is. Figyelemmel arra, hogy a Részes Felek Konferenciájának negyedik ülésére a tervek szerint 2021. november 1–5-én kerül sor, az Uniónak 2021. április 30-ig kell benyújtania a Titkárság számára az Egyezmény A. és B. mellékletének módosítására irányuló javaslatait,
                  
               ELFOGADTA EZT A HATÁROZATOT:
         
            1. cikk
            Az Unió javaslatokat nyújt be az Egyezmény A. és B. mellékletének módosítására az e határozat mellékletében foglaltak szerint.
            A Bizottság az Unió nevében megküldi az említett javaslatokat a Titkárságnak.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. április 29-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  A Tanács (EU) 2017/939 határozata (2017. május 11.) a higanyról szóló Minamata Egyezménynek az Európai Unió nevében történő megkötéséről (HL L 142., 2017.6.2., 4. o.).
         
            (2)  Az Európai Parlament és a Tanács (EU) 2017/852 rendelete (2017. május 17.) a higanyról és az 1102/2008/EK rendelet hatályon kívül helyezéséről (HL L 137., 2017.5.24., 1. o.).
      
      
         
            MELLÉKLET
            I.   JAVASLATOK AZ EGYEZMÉNY A. MELLÉKLETE I. RÉSZÉNEK MÓDOSÍTÁSÁRA
            Az Unió az alábbi bejegyzések beillesztését javasolja az A. melléklet I. részébe:
            
               
                           Hozzáadott higanyt tartalmazó termékek
                        
                        
                           Az az időpont, ami után a termék gyártása, importja és exportja nem megengedett (kivezetési időpont)
                        
                     
                           „2 %-nál alacsonyabb higanytartalmú cink-ezüst-oxid gombelemek és 2 %-nál alacsonyabb higanytartalmú cink-levegő gombelemek
                        
                        
                           2023
                        
                     
                           Általános világítási célt szolgáló, halofoszfát foszfor lineáris fénycsövek (LFL-ek)
                        
                        
                           2023
                        
                     
                           Az alábbi nem elektronikus mérőeszközök:
                           
                                       a)
                                    
                                    
                                       pletizmográfokban használt nyúlásmérők;
                                    
                                 
                                       b)
                                    
                                    
                                       feszültségmérők
                                    
                                 
                        
                           2023
                        
                     
                           Az alábbi elektromos és elektronikus mérőeszközök:
                           
                                       a)
                                    
                                    
                                       olvadéknyomás-jelátalakítók, -jelátvivők és –érzékelők;
                                    
                                 
                                       b)
                                    
                                    
                                       higanyos vákuumszivattyúk
                                    
                                 
                        
                           2023
                        
                     
                           Poliuretán, beleértve a poliuretán alkalmazására szolgáló tartályokat is
                        
                        
                           2023”
                        
                     
            II.   JAVASLATOK AZ EGYEZMÉNY A. MELLÉKLETE II. RÉSZÉNEK MÓDOSÍTÁSÁRA
            Az Unió az alábbi szöveg beillesztését javasolja az A. melléklet II. részébe:
            
               
                           „2024. január 1-jéig a Feleknek:
                           
                                       i.
                                    
                                    
                                       elő kell írniuk, hogy fogászati amalgámot csak előre adagolt, kapszulázott formában lehet használni (1);
                                    
                                 
                                       ii.
                                    
                                    
                                       meg kell tiltaniuk, hogy a fogászati szakemberek a higanyt ömlesztett formában használják fel;
                                    
                                 
                                       iii.
                                    
                                    
                                       biztosítaniuk kell, hogy minden olyan fogászati létesítmény üzemeltetője, amelyben fogászati amalgámot használnak fel vagy ahol fogászati amalgámtömést vagy ilyet tartalmazó fogakat távolítanak el, felszereli a létesítményét legalább 95 %-os visszatartási hatékonysági szintet biztosító amalgám-szeparátorral (2), amely kiválasztja és összegyűjti az amalgám-részecskéket, a használt vízbe kerülő részecskéket is beleértve;
                                    
                                 
                                       iv.
                                    
                                    
                                       a továbbiakban nem szabad engedélyezniük fogászati amalgám használatát tejfogak, 15 év alatti gyermekek, illetve várandós vagy szoptató nők fogászati kezelésére, kivéve, ha azt a fogászati szakember az adott beteg esetében egészségügyi okokból kifejezetten szükségesnek tartja.
                                    
                                 
                     
            III.   JAVASLATOK AZ EGYEZMÉNY B. MELLÉKLETÉNEK MÓDOSÍTÁSÁRA
            Az Unió az alábbi bejegyzés beillesztését javasolja a B. melléklet I. részébe:
            
               
                           Higanyt vagy higanyvegyületeket alkalmazó gyártási eljárások
                        
                        
                           Kivezetési időpont
                        
                     
                           „Poliuretán gyártása higanytartalmú katalizátorokkal
                        
                        
                           2023”
                        
                     
            
               (1)  Az ISO 13897:2018 és az ISO 24234:2015 nemzetközi szabványokban leírt amalgámkapszulák alkalmasnak minősülnek a fogászati szakemberek részéről történő felhasználásra.
            
               (2)  Az amalgám-szeparátorok megfelelőségének a vonatkozó nemzetközi szabványokon, többek között az ISO 11143:2008 szabványon kell alapulnia.””